## PERE TUGIISIKU TEENUS

(Alus: Tugiisikuteenus last kasvatavale isikule – Viimsi Vallavolikogu 21.03.2023 määrus   
nr 10 „Viimsi valla sotsiaalteenuste osutamise tingimused ja kord“ § 9 ja Sotsiaalhoolekande seadus § 23)

Teenuse eesmärk

Pere tugiisiku teenuse eesmärk on toetada nõustamise ja praktiliste tegevuste kaudu vanemaid oma lastele soodsa elukeskkonna ning laste arengut toetavate tingimuste loomisel ja hoidmisel.

Teenuse sihtgrupp

* Teenust osutatakse Viimsi vallas elavatele lastega perekondadele.
* Teenust osutatakse peredele, kus vanematel on üks või mitu järgnevatest probleemidest:
* raskused enda ja laste argielu korraldamisel;
* vähesed vanemlikud oskused;
* vähesed sotsiaalsed oskused;
* sõltuvus, krooniline haigus või puue;
* toetava sotsiaalse võrgustiku puudumine;
* konfliktsed suhted pereliikmete vahel;
* muud toimetulekuraskused.

Teenuse sisu

* klientide nõustamine nende omavahelistes suhetes, laste heaolust lähtuvalt;
* klientide õpetamine märkama ja mõistma lapse vajadusi;
* klientide õpetamine last hooldama;
* klientide nõustamine laste kasvatamise teemadel;
* klientide motiveerimine oma probleemidega tegelemiseks;
* klientide abistamine toetava sotsiaalse võrgustiku loomisel;
* klientidele senisest tõhusamate sotsiaalsete oskuste õpetamine;
* klientide abistamine pere toimetulekuks vajalikel asjaajamistel;
* klientide abistamine majapidamistööde planeerimisel ja korraldamisel;
* klientide abistamine pere eelarve planeerimisel;
* klientide nõustamine pere hügieeni- ja toitumise teemadel;
* vajadusel lastekaitse spetsialistile ettepaneku tegemine klientide suunamiseks spetsiifilistele teenustele.

Teenuse osutamise alustamine

1. Perekonna suunab vanemate nõusolekul teenusele Viimsi vallavalitsuse sotsiaal- ja tervishoiuosakond lastekaitse vanemspetsialisti ettepanekul.
2. Teenuse osutamist alustatakse esimesel võimalusel.
3. Lastekaitse vanemspetsialist tutvustab pere tugiisikut perekonnale. Kohtumisel lepitakse lastekaitsespetsialisti juhendamisel pere ja tugiisiku vahel kokku edasises koostöös ning esmastes koostööülesannetes. Lastekaitse vanemspetsialist koostab pere toimetuleku parandamiseks tegevuskava.

Teenuse osutamise toimingud ja põhimõtted

* Pere tugiisik viib läbi ja vajadusel korraldab klienditöö ülesannete täitmiseks vajalikke tegevusi: koduvisiidid, vestlused, nõustamine, ümarlauakohtumised, kohtumised kliendi sotsiaalse võrgustiku liikmetega jms.
* Pere tugiisik peab teenusele suunatud pere kohta juhtumi toimikut, kuhu kuuluvad:
* pere tugiisiku täidetav kliendipäevik mille alusel koostatakse iga kuu alguses aruanne vallavalitsuse sotsiaal- ja tervishoiuosakonnale,
* kokkuvõte klienditööst vallavalitsuse sotsiaal- ja tervishoiuosakonnale,
* muud antud juhtumiga seotud dokumendid (vahekokkuvõtted vallavalitsuse sotsiaal- ja tervishoiuosakonnale, avaldused, päringud jms).
* Pere tugiisik saadab vajadusel kliente ametiasutustes, et aidata klientidel saavutada vajalikke eesmärke ning aidata seeläbi kinnistada uusi sotsiaalseid oskusi.
* Pere tugiisik saadab vajadusel vanemat ja last neile määratud teenustele.
* Pere tugiisik toetab ja õpetab kliente paremaks toimetulekuks/laste heaolu tagamiseks vajalike praktiliste oskuste ja vilumuste omandamisel ja kinnistamisel.
* Pere tugiisik aitab vajadusel klientidel jõuda ainelise humanitaarabini (rõivad, toit, mööbel jms perele esmavajalik).
* Pere tugiisik tagab temale juhtumitööga seoses teatavaks saanud info konfidentsiaalsuse, välja arvatud seaduses ette nähtud juhtudel.
* Pere tugiisik teeb vajadusel juhtumitööga seoses koostööd sotsiaal- ja lastekaitsetöötajatega, politseiga, haridus- ja meditsiiniasutustega, laste ja peredega tegelevate asutuste ja organisatsioonidega.
* Pere tugiisik konsulteerib klienditööga seoses vajadusel pere suunanud lastekaitse vanemspetsialistiga või sotsiaal- ja tervishoiuosakonna vastavate teenistujatega.

Teenuse osutamise lõpetamine

* Teenuse osutamine lõpetatakse määratud tähtaja saabumisel ning pikendada ei ole vaja või kui pere on Viimsi vallast lahkunud.
* Pere tugiisik teeb sotsiaal- ja tervishoiuosakonnale ettepaneku perekonnale teenuse osutamise lõpetamiseks juhul, kui:
* klienditöö ülesanded on täidetud;
* klienditöö ülesanded pole osutunud täidetavaks pikema aja jooksul (positiivseid muutusi pole toimunud);
* perekonnas ei ela enam alaealisi lapsi;
* kliendid keelduvad koostööst kirjalikult või suuliselt;
* kliendid väldivad pikema aja jooksul kontakti pere tugiisikuga;
* koostöö muutub kliendipoolse käitumise (ähvardused, korduvad solvangud, ahistamine) tõttu võimatuks.
* Pere tugiisik esitab kirjaliku klienditöö kokkuvõtte ja sotsiaal- ja tervishoiuosakonnale ühe nädala jooksul teenuse osutamise lõpetamisest.